El fòrum internacional dedicat al sector de les galeries i mercat de l'art celebra la vuitena edició del Simposi amb la participació de destacats professionals d'arreu del món
L'esdeveniment de referència d'aquesta plataforma dedicada a generar debat i coneixement a l'entorn de les galeries i del mercat de l'art, que compta amb el suport de l'ICEC i que tindrà lloc el 20 i 21 de gener a l'Auditori Meier del MACBA, reuneix enguany 27 experts de renom internacional d'Europa, Amèrica i Àfrica i enguany també de països de l'Orient mitjà, que compartiran la seva experiència i visió amb una audiència d'uns 200 participants formada per galeristes, directors de fires, periodistes d'art, comissaris, assessors d'art, artistes i altres professionals de l'art.
Amb un complet programa de dos dies amb conferències, taules rodones, converses i presentacions, el Simposi Barcelona dona la possibilitat de conèixer i escoltar algunes figures clau del món de l'art per debatre temes actuals, compartir experiències i qüestionar els models que han definit el sector fins ara.
Amb la voluntat de posar l'accent en un dels temes més urgents del sector cultural i artístic i contribuir al debat, en aquesta edició el simposi s'inaugura amb la sessió Diners joves: Entendre els col·leccionistes millennials, que té com a objectiu explicar com i perquè el futur d'una galeria depèn de molt més que d'obrir-se a les vendes online i les xarxes socials.
La sessió, que modera Tim Schneider (periodista d'Artnet News), compta amb la participació de destacats professionals com Alexander Forbes, director de Corporate Development & Market Intelligence; Joe Kennedy, co-fundador de Unit London; Kamiar Maleki, director de Volta NYC/Basel i Claudia Schachenmann, fundadora de BureauxSchachenmann.
A més en aquesta edició, també destaca la conversa que tindran Olivia Mull, directora de Digital Marketing i Elena Soboleva, directora de vendes online de David Zwirner que sota el títol Vendre art online: hi estan preparades les galeries? parlaran a l'entorn de les oportunitats i els reptes de desenvolupar estratègies de venda per Internet.
El dimarts 21/1 tindrà lloc una interessant taula de debat que vol repensar els models de gestió de les galeries i que estarà moderada per l'editor en cap d'Artnet News de Nova York, Andrew Goldstein.
Un esdeveniment de referència per al debat i l'intercanvi d'experiències
Des de la seva primera edició el 2011, el Simposi Barcelona de Talking Galleries s'ha consolidat com l'espai de trobada per excel·lència del professionals del sector, un entorn de relació no comercial idoni per a l'intercanvi d'experiències i punts de vista, amb capacitat per afavorir el debat sobre diversos aspectes del galerisme i la seva gestió.
Al llarg d'aquestes 8 edicions, Talking Galleries ha congregat a Barcelona més de 140 ponents d'arreu del món i prop de 1.000 participants.
L'interès que ha sabut despertar i la clara vocació internacional li han permès, alhora, divulgar-ne els continguts en altres contextos.
Així, la plataforma ha desenvolupat estratègies de col·laboració amb ciutats i esdeveniments clau del circuit artístic mundial, entre els quals es compten ja, el Paris Gallery Weekend (2017 i 2018), el Gallery Weekend Korea (2016, 2017, 2018 i 2019), l'abc art Berlin contemporary (2015), The Armory Show (Nova York, 2014) i ARCOmadrid (2013).
Actualment, Talking Galleries desenvolupa nous programes de conferències a Beijing, Brussel·les i Santiago de Xile i va posar en funcionament una àrea de formació amb cursos de format breu el passat 2019 a Londres en col·laboració amb la Delfina Foundation.